पीएनजी ट्वान्टी–२० विश्वकपमा
पपुवा न्युगिनी (पीएनजी) २०२४ को ट्वान्टी–२० विश्वकपमा छनोट भएको छ । पीएनजीले शुक्रबार फिलिपिन्सलाई १ सय रनले पराजित गर्दै इस्ट एसिया प्यासिफिकको छनोटमा शीर्षस्थानमा रहँदै वेस्ट इन्डिज र अमेरिकाले आयोजना गर्न लागेको विश्वकपमा स्थान पक्का गरेको हो ।
पोर्ट मोरस्बी — पपुवा न्युगिनी (पीएनजी) २०२४ को ट्वान्टी–२० विश्वकपमा छनोट भएको छ । पीएनजीले शुक्रबार फिलिपिन्सलाई १ सय रनले पराजित गर्दै इस्ट एसिया प्यासिफिकको छनोटमा शीर्षस्थानमा रहँदै वेस्ट इन्डिज र अमेरिकाले आयोजना गर्न लागेको विश्वकपमा स्थान पक्का गरेको हो ।टोनी उरा, असाद भाला र चार्ल्स अमिनीको अर्धशतकमा पीएनजीले निर्धारित २० ओभरमा ६ विकेट गुमाई २ सय २९ रन बनाएको थियो । जवाफमा फिलिपिन्सले ७ विकेट गुमाई १ सय २९ रनमात्र बनाउन सक्यो । पीएनजीले अहिलेसम्म खेलेका सबै ५ खेल जितेको छ । शनिबार जापानसँगै खेल्दै प्रतियोगिता टुंग्याउने छ ।सहभागी चार टोलीले एक आपसमा डबल राउन्डमा खेलेपछि शीर्ष टोली विश्वकपमा पुग्ने प्रावधान थियो । जापानले पहिलो चार खेलमा ६ अंक बटुलेको थियो र भानुआटुलाई पराजित गरेको भए टोली विश्वकपमा पुग्ने आशा जीवित हुन्थ्यो । तर नतिजा ठिक उल्टो आयो । नालिन निपिकोले ४ विकेट लिनुका साथै ७४ बलमा अविजित ५० रन बनाएपछि जापानले छाडेको १ सय ३७ रनको लक्ष्य भानुआटुले ३ बलअगाडि पुरा गर्दै प्रतियोगितामा पहिलो विजय निकाल्यो ।अघिल्लो दिन युरोप क्षेत्रबाट स्कटल्यान्ड र अमेरिकाले ट्वान्टी–२० विश्वकपमा स्थान पक्का गरेका थिए । आउँदो ट्वान्टी–२० विश्वकपमा पहिलो पटक २० राष्ट्रले प्रतिस्पर्धा गर्दै छन् । कुल १५ टोलीको टुंगो लागिसकेको छ । पहिलो चरणमा सहभागी २० टोलीलाई ४ समूहमा विभाजन गरेर प्रत्येक समूहमा ५ टोली राखिने छ । हरेक समूहका शीर्ष २ टोली सुपर एट मा पुग्नेछन् । सुपर एट दुई समूहमा हुनेछ र प्रत्येक समूहका शीर्ष दुई टोली सेमिफाइनल पुग्ने छन् ।आयोजक वेस्ट इन्डिज र अमेरिकासहित २०२२ को शीर्ष ८ टोली अस्ट्रेलिया, इंग्ल्यान्ड, भारत, नेदरल्यान्ड्स, न्युजिल्यान्ड, पाकिस्तान, दक्षिण अफ्रिका र श्रीलंका अगामी ट्वान्टी–२० विश्वकपका लागि सोझै छनोट भइसकेका छन् भने अफगानिस्तान र बंगलादेश शीर्ष वरीयताका आधारमा विश्वकपमा पुगिसकेका छन् ।अमेरिका, अफ्रिका र एसिया क्षेत्रको छनोट हुन बाँकी छ । अमेरिकी क्षेत्रबाट एक तथा अफ्रिका र एसियाबाट २/२ टोली अमेरिका र वेस्ट इन्डिजमा हुने विश्वकपमा पुग्नेछन् ।